গত জানুয়ারিতে রাজ্য সরকারি কর্মীদের ডিএ বেড়েছিল ১০ শতাংশ। আগামী জানুয়ারিতে সেই বৃদ্ধিটা হবে ১৫ শতাংশ। 
রাজ্য সরকারি কর্মীদের বকেয়া ডিএ ৫৪ শতাংশ। এবার তা অনেকটাই কমে যেতে চলেছে। পুজের মুখে ডিএ বৃদ্ধির ঘোষণা করে চমকে দিলেন মুখ্যমন্ত্রী। এই বৃদ্ধির ফলে কেন্দ্রের তুলনায় রাজ্যের ডিএ বকেয়া কমে দাঁড়াবে ৩৯ শতাংশ।
বৃহস্পতিবার নজরুল মঞ্চে রাজ্য সরকারি কর্মচারী ফেডারেশনের সমাবেশে এই ঘোষণা করেন মুখ্যমন্ত্রী। তিনি জানিয়েছেন, ১০১২ থেকে ২০১৭ পাঁচ বছরে ৩৫ থেকে ৬ কিস্তিতে ডিএ বাড়িয়ে ৫০ শতাংশ করো হয়েছে। জানুয়ারিতে ডিএ বাড়বে ১৫ শতাংশ। এর ফলে এই সরকারের আমলে ৩০ শতাংশ ডিএ বাড়ল। মুখ্যমন্ত্রীর দাবি, এখন ডিএ বাবদ সরকারের বছরে ২৭ হাজার ৯০০ কোটি টাকা খরচ হয়। এই ডিএ বৃদ্ধির ফলে ৪ হাজার ৫০০ কোটি টাকা অতিরিক্ত খরচ হবে। 
ডিএ নিয়ে রাজ্য সরকারি কর্মীদের ক্ষোভ অনেক দিনের। সম্প্রতি এ নিয়ে কলকাতা হাইকোর্টে মামলাও চলছে। সেখানে কিছুটা হলেও চাপে রাজ্য। তারই মধ্যে ১৫ শতাংশ ডিএ বৃদ্ধির ঘোষণা করে কর্মীদের ক্ষোভ অনেকটাই কমবে বলে আশা করা যায়।
ডিএ প্রসঙ্গে একই সঙ্গে বাম সরকার ও কেন্দ্রকেও বিঁধেছেন মমতা। তিনি বলেন, বাম জমানার ৩৪ বছরে কেন ডিএ নিয়ে সমস্যা মেটানো হয়নি? সেই সঙ্গে তিনি বলেন, এখন জিএসটি হয়ে কেন্দ্র সব কর নিয়ে নিচ্ছে। সুতরাং, কেন্দ্র ডিএ বাড়ালে রাজ্যকেও সেই জন্য টাকা দেওয়া উচিত।
ডিএ প্রসঙ্গে রাজ্য সরকারের ভূমিকা নিয়ে বিভিন্ন মহলে ও সংবাদ মাধ্যমে ওঠা প্রশ্নেরও জবাব দিয়েছেন মুখ্যমন্ত্রী। এ দিন মমতা বন্দ্যোপাধ্যায় বলেন, অনেক আর্থিক সমস্যার মধ্য দিয়ে সরকার চালাতে হচ্ছে। প্রতি মাসে চিন্তা করতে হয় বেতন ঠিক সময়ে কী করে দেওয়া হবে। এই প্রসঙ্গেই তিনি সরকারি কর্মীদের উদ্দেশে প্রশ্ন করেন, ‘কী চাই? বেতন না ডিএ?’’
যদিও এর কিছুক্ষণ পরেই তিন ডিএ বৃদ্ধির ঘোষণা করেন। বলেন, ‘‘অনেক কষ্টে ব্যবস্থা করতে পেরেছি।’’